**Erfaringsrapport fra utveksling ved Sciences Po Lille Frankrike**

Høsten 2015 reiste jeg på utveksling til Sciences Po Lille i Frankrike, som en del av min master i internasjonale Relasjoner ved Norges miljø- og biovitenskapelige universitet. Sciences Po er en høyskole som spesialiserer seg på samfunnsvitenskapelige fag, og skolen i Lille har et spesielt fokus rettet mot internasjonale relasjoner. Lille ligger én time med hurtigtog fra hovedstaden og den anerkjent skolen Sciences Po Paris. Den korte veien mellom de to byene gjør at flere av professorene underviser ved begge Sciences Po skolene. Jeg ønsket å benytte utvekslingsmuligheten som NMBU tilbyr i Frankrike fordi denne skolen også har flere fag på engelsk, noe som er ganske uvanlig når det gjelder franske universiteter og høyskoler. Sciences Po Lille krever ingen forkunnskaper i fransk for å komme inn, men tilbyr franskkurs i løpet av utvekslingen. Jeg var også interessert i å lære mer om EU – og tenkte at et semester midt i Europa ville være den beste måten å tilnærme seg dette stoffet på både akademisk og ikke minst sosialt.

Sciences Po Lille har siden oppstarten på midten av 1990-tallet utvidet en tydelig internasjonal profil med mer enn 100 utvekslingsstudenter hvert år. En utveksling med Erasmus tilbyr først og fremst et sosialt og internasjonalt miljø. Når over 100 utvekslingsstudenter, både på master og bachelor nivå, starter opp samtidig er det naturlig at de nærmeste vennene dine også blir de som er i samme situasjon som deg. I løpet av mitt semester ved Sciences Po Lille fikk jeg gode venner fra blant annet Sveits, Canada, Libanon og Israel. Skolen la også til rett for at vi skulle bli integrert i det franske studiemiljøet og jeg fikk tildelt en fadder, som ønsket meg velkommen og som jeg holdt kontakt med gjennom hele utvekslingen. Ved Sciences Po Lille må alle studentene ta ett år som utvekslingsstudent mellom bachelor og master, derfor er engelskkunnskapen blant de franske studentene god. Lille ligger også sentralt plassert i Europa bare en halvtime fra Brussel, én time fra Paris og 90 minutter fra London med tog. Byens sentrale plassering gir en ypperlig mulighet til å reise rundt i Europa og jeg besøkte Brussel, Brugge og den franske kysten under mitt opphold. Den geografiske plasseringen gjør også at franskmenn i dette området er noe mer interessert i å snakke engelsk enn i resten av landet. Samtidig opplevde jeg at de også hadde større tålmodighet når jeg prøvde meg på fransk. Jeg tok et månedskurs i fransk før jeg startet utvekslingen, noe jeg anbefaler alle som ønsker å dra på utveksling til Frankrike å gjøre, rett og slett fordi du får større utbytte av oppholdet med språket.

En av grunnen til at jeg valgte Frankrike var akkurat språket, men også muligheten til å ta interessante fag på engelsk. I emnekatalogen som lå tilgjengelig på nettet fikk jeg inntrykk av skolen kunne tilby 30 studiepoeng med engelske fag, men om du ønsker å ta masterfag kan det være vanskelig å kun ta engelske fag. Skolen tilbyr mange spennende fag innenfor ulike retninger som politisk økonomi, europeiske studier, eller mer organisasjons- og/eller businessrettede retninger. Emnene varierer avhengig om du velger grunnfagene som tilbyr en rekke forelesninger i plenumsaler, eller seminarene som ofte har et mer muntlig- diskusjonsbasert fokus. Ettersom min fransk var noe begrenset ønsket jeg i hovedsak å fokusere på de engelske fagene, noe som gjorde at jeg tok fag både i økonomi og europeiske studier. I utgangspunktet var de mest interessante fagene for min del tilbudt på fransk, og jeg vil derfor anbefale fremtidige studenter å ha noe mer bakgrunnskunnskaper i fransk om de ønsker å dra på utveksling til Frankrike. Jeg lærte mye på dette semesteret, også fordi jeg var nødt til å studere på fransk, men ville fått enda mer utbytte om mitt grunnlag var bedre enn det jeg hadde da jeg kom. Foreleserne varierer, som det gjør på alle universiteter, men noen av professorene innhentet også eksterne forelesere med praktisk bakgrunn fra det franske diplomatiet, noe som gjorde studiet mer spennende. Alt i alt har jeg fått stort utbyttet av dette semesteret ved Sciences Po Lille med utvidet vennekrets, et akseptabelt nivå på fransk og ikke minst lært mer om hvordan Europe fungerer både politisk, men ikke minst kulturelt. Dette er et semester jeg ikke ville vært foruten, med god oppfølging fra Erasmus avdelingen ved NMBU, samt administrasjonen ved Sciences Po Lille.